b'\n_START_ARTICLE_\nNawaf Salameh\n_START_SECTION_\nBiografie\n_START_PARAGRAPH_\nNawaf Salameh, fondatorul Alexandrion Group, s-a n\xc4\x83scut pe 14 septembrie 1965 \xc3\xaen Marmarita, o localitate din zona numita Valea Cre\xc8\x99tinilor din nord-vestul Siriei. Este al treilea fiu din cei cinci ai familiei Salameh. Tat\xc4\x83l s\xc4\x83u, distribuitor de medicamente \xc8\x99i proprietarul unui lan\xc8\x9b de farmacii, este cel care l-a ajutat s\xc4\x83 \xc3\xae\xc8\x99i dezvolte \xc3\xaenc\xc4\x83 de mic spiritul antreprenorial, \xc3\xaen ciuda faptului c\xc4\x83 p\xc4\x83rintele s\xc4\x83u \xc8\x99i-ar fi dorit ca fiul s\xc4\x83 devin\xc4\x83 farmacist._NEWLINE_Adolescentul Nawaf \xc3\xae\xc8\x99i ajuta tat\xc4\x83l la farmacia pe care familia o de\xc8\x9binea. P\xc4\x83rintele s\xc4\x83u f\xc4\x83cea afaceri \xc3\xaen stil tradi\xc8\x9bional. Lucra cu aceea\xc8\x99i furnizori f\xc4\x83r\xc4\x83 s\xc4\x83 mai negocieze. Fiul cel mijlociu avea \xc3\xaens\xc4\x83 alte viziuni \xc8\x99i \xc3\xae\xc8\x99i f\xc4\x83cea timp s\xc4\x83 caute cele mai bune oferte \xc8\x99i s\xc4\x83 se aprovizioneze de unde era mai avantajos. _NEWLINE_Nawaf Salameh a urmat cursurile \xc8\x99colii primare \xc8\x99i gimnaziale \xc3\xaen Marmarita, urmate de studii liceale \xc3\xaen cadrul Liceului Hanna Bassam din aceea\xc8\x99i localitate._NEWLINE_Dup\xc4\x83 absolvirea liceului \xc8\x99i ob\xc8\x9binerea diplomei de bacalaureat \xc3\xaen 1983, la \xc3\xaendemnul familiei, Nawaf Salameh a optat pentru Rom\xc3\xa2nia \xc3\xaen vederea continu\xc4\x83rii studiilor universitare. _NEWLINE_Anul 1983 a venit cu schimb\xc4\x83ri majore pentru Nawaf Salameh. Este momentul \xc3\xaen care p\xc4\x83rin\xc8\x9bii hot\xc4\x83r\xc4\x83sc ca fiul lor cel mijlociu s\xc4\x83 studieze \xc3\xaen str\xc4\x83in\xc4\x83tate. De\xc8\x99i t\xc3\xa2n\xc4\x83rul ajunge \xc3\xaen Rom\xc3\xa2nia s\xc4\x83 studieze medicin\xc4\x83, mama sa este cea care alege Rom\xc3\xa2nia, o \xc8\x9bar\xc4\x83 pe care o vedea ospitalier\xc4\x83 \xc8\x99i cu un \xc3\xaenv\xc4\x83\xc8\x9b\xc4\x83m\xc3\xa2nt solid. Dup\xc4\x83 un an de adaptare, \xc3\xaen care \xc3\xaenva\xc8\x9b\xc4\x83 limba rom\xc3\xa2n\xc4\x83, Nawaf Salameh este admis la Facultatea de Medicin\xc4\x83 din cadrul Universitatii de \xc8\x98tiin\xc8\x9be medicale Carol Davila din Bucuresti._NEWLINE_\xc3\x8en 1991 Nawaf Salameh \xc3\xae\xc8\x99i finalizeaz\xc4\x83 studiile in medicina cu specializarea \xc3\xaen Medicin\xc4\x83 Generala. Reziden\xc8\x9biatul l-a efectuat \xc3\xaen cadrul Spitalului Universitar din Atena, Grecia._NEWLINE_\xc3\x8en 2005 a urmat cursurile Colegiului Na\xc8\x9bional de Ap\xc4\x83rare, pe care l-a absolvit \xc3\xaen cadrul celei de a 14-a serii. \xc3\x8entre 2010-2013, desf\xc4\x83\xc8\x99oar\xc4\x83 activit\xc4\x83\xc8\x9bi specifice de studii doctorale \xc8\x99i, \xc3\xaen 2013, ob\xc8\x9bine titlul de Doctor \xc3\xaen \xc8\x99tiin\xc8\x9be militare \xc8\x99i informa\xc8\x9bii \xc3\xaen cadrul Universit\xc4\x83\xc8\x9bii Na\xc8\x9bionale de Ap\xc4\x83rare Carol I.\n_START_SECTION_\n\xc3\x8enceputuri\n_START_PARAGRAPH_\n\xc3\x8entr-o perioad\xc4\x83 \xc3\xaen care, inclusiv \xc3\xaen Rom\xc3\xa2nia, prin schimb\xc4\x83rile aduse de c\xc4\x83derea regimului politic totalitar, orientarea general\xc4\x83 c\xc4\x83tre domeniul afacerilor devenise un trend major \xc8\x99i atractivitatea pentru experimentarea beneficiilor pie\xc8\x9bei libere pasiona numero\xc8\x99i tineri intelectuali, Nawaf Salameh s-a decis s\xc4\x83 \xc3\xaencerce o schimbare \xc3\xaen plan personal \xc8\x99i profesional. Mai \xc3\xaent\xc3\xaei \xc3\xaen Grecia \xc8\x99i Cipru \xc8\x99i, apoi, \xc3\xaen scurt timp, \xc3\xaen Rom\xc3\xa2nia, a \xc3\xaenceput s\xc4\x83 lucreze pentru \xc8\x99i \xc3\xaen propriile afaceri._NEWLINE_Anul 1992 \xc3\xael g\xc4\x83se\xc8\x99te pe doctorul Nawaf Salameh \xc3\xaen biroul s\xc4\x83u din Atena. \xc3\x8e\xc8\x99i echivalase studiile \xc8\x99i \xc3\xae\xc8\x99i efectua \xc8\x99i reziden\xc8\x9biatul la Spitalul Universitar. \xc3\x8en aceast\xc4\x83 perioad\xc4\x83, un om de afaceri din Cipru \xc3\xaei propune s\xc4\x83 exporte ciocolat\xc4\x83 \xc3\xaen Ucraina, iar Nawaf Salameh investe\xc8\x99te 14.000 de dolari \xc3\xaen dou\xc4\x83 tiruri \xc3\xaenc\xc4\x83rcate cu ciocolat\xc4\x83 \xc8\x99i le vinde acolo. Se \xc3\xaentoarce de acolo cu 21.000 de mii de dolari. Partenerul s\xc4\x83u \xc3\xaei propune s\xc4\x83 repete afacerea. Pentru c\xc4\x83 produc\xc4\x83torul nu dorea s\xc4\x83-l crediteze, Nawaf Salameh a ob\xc8\x9binut un cec \xc3\xaen valoare de un milion de dolari de la banc\xc4\x83 pentru a putea garanta produc\xc4\x83torului \xc8\x99i a \xc3\xaencepe exportul. \xc3\x8en acela\xc8\x99i an, mai prime\xc8\x99te o propunere de afaceri. Un produc\xc4\x83tor din Creta \xc3\xaei propune doctorului Salameh s\xc4\x83 investeasc\xc4\x83 \xc3\xaen mica lui fabric\xc4\x83. Producea doar dou\xc4\x83 b\xc4\x83uturi: Alexandrion \xc8\x99i Kreskova. \xc3\x8en ciuda eforturilor depuse, produc\xc4\x83torul nu l-a convins s\xc4\x83 intre \xc3\xaen afacere. La insisten\xc8\x9bele produc\xc4\x83torului grec, Nawah Salameh merge \xc3\xaen 1993 s\xc4\x83 viziteze mica fabric\xc4\x83 din Creta, acolo unde se producea atunci b\xc4\x83utura Alexandrion. Micu\xc8\x9ba fabric\xc4\x83, de aproximativ 600 de metri p\xc4\x83tra\xc8\x9bi, avea doar doi angaja\xc8\x9bi: cel care venise s\xc4\x83 \xc3\xaei fac\xc4\x83 propunerea lui Nawaf Salameh \xc8\x99i partenerul acestuia. Nici dup\xc4\x83 ce a vizitat fabrica \xc8\x99i biroul \xc3\xaenghesuit al celor doi nu era convins. Plec\xc3\xa2nd de la fabric\xc4\x83, \xc3\xaens\xc4\x83, ceva s-a \xc3\xaent\xc3\xa2mplat._NEWLINE_\xe2\x80\x9cEra var\xc4\x83, geamurile ma\xc8\x99inii erau deschise. Pe drum, to\xc8\x9bi trec\xc4\x83torii \xc3\xael salutau pe cel care de\xc8\x9binea fabrica. Acest moment mi-a adus aminte de locul \xc3\xaen care m-am n\xc4\x83scut. Acolo, pe o distan\xc8\x9b\xc4\x83 de doi kilometri m\xc4\x83 salutam cu aproximativ 50 de oameni. Majoritatea, rude, unchi, m\xc4\x83tu\xc8\x99i, veri\xc8\x99ori \xc8\x99i veri\xc8\x99oare. Acesta a fost momentul \xc3\xaen care am decis s\xc4\x83 fac afacerea cu cei doi greci.\xe2\x80\x9d\n_START_SECTION_\nAlexandrion (1994-2009)\n_START_PARAGRAPH_\nNawaf Salameh cump\xc4\x83r\xc4\x83 cu 20.000 de dolari cea mai mare parte din fabrica Alkon (deschis\xc4\x83 \xc3\xaen 1989) din Creta, devenind astfel ac\xc8\x9bionar majoritar, \xc8\x99i \xc3\xaencepe s\xc4\x83 aduc\xc4\x83 produsele pe pia\xc8\x9ba din Rom\xc3\xa2nia. Deja \xc3\xaencepe s\xc4\x83 \xc3\xae\xc8\x99i contureze viziunea despre viitoarea fabric\xc4\x83 ce se va ridica ulterior \xc3\xaen localitatea Plea\xc8\x99a din comuna Bucov, jude\xc8\x9bul Prahova, Romania._NEWLINE_Anul 2000 a fost unul al deciziilor strategice. Nawaf Salameh le propune partenerilor greci s\xc4\x83 mute produc\xc8\x9bia \xc3\xaen Rom\xc3\xa2nia. \xc3\x8en ciuda insisten\xc8\x9belor acestora ca noua fabric\xc4\x83 s\xc4\x83 fie ridicat\xc4\x83 \xc3\xaen Rusia, Nawaf Salameh \xc3\xaei convinge s\xc4\x83 o construiasc\xc4\x83 \xc3\xaen Rom\xc3\xa2nia. Din acest moment, partenerii greci \xc3\xaencep s\xc4\x83 se implice din ce \xc3\xaen ce mai pu\xc8\x9bin \xc3\xaen afacere. Prima decizie important\xc4\x83: \xc3\xaen onoarea produsului ini\xc8\x9bial, firma creat\xc4\x83 \xc3\xaen Rom\xc3\xa2nia este botezat\xc4\x83 \xe2\x80\x93 Alexandrion \xe2\x80\x93 nume inspirat de Alexandru cel Mare._NEWLINE_Ulterior, Nawaf Salameh cump\xc4\x83r\xc4\x83 aproximativ 20 de hectare de teren \xc3\xaen satul Plea\xc8\x99a, Comuna Bucov, Jude\xc8\x9bul Prahova, Romania \xc8\x99i \xc3\xaencepe s\xc4\x83 ridice aici distileriile \xc8\x99i o cram\xc4\x83 vast\xc4\x83. Tot acum demareaz\xc4\x83 \xc8\x99i negocierile pentru achizi\xc8\x9bia a dou\xc4\x83 fabrici care vor deveni ulterior parte a familiei Alexandrion: fabrica Alexander din Ia\xc8\x99i \xe2\x80\x93 deschis\xc4\x83 \xc3\xaenc\xc4\x83 din 1990 \xc8\x99i fabrica SAB din R\xc4\x83d\xc4\x83u\xc8\x9bi, Suceava \xe2\x80\x93 fabrica de alcool care func\xc8\x9biona \xc3\xaenc\xc4\x83 din 1789._NEWLINE_\xc3\x8en acela\xc8\x99i timp, Nawaf Salameh \xc3\xae\xc8\x99i dezvolt\xc4\x83 strategia de business \xc8\x99i \xc3\xaencepe demersurile pentru produc\xc8\x9bia vinarsului Br\xc3\xa2ncoveanu, cel care avea s\xc4\x83 devin\xc4\x83 produsul \xc8\x99i brandul premium al companiei._NEWLINE_Dup\xc4\x83 patru ani de negocieri, cele dou\xc4\x83 fabrici: Alexander \xc8\x99i SAB ajung sub umbrela Alexandrion. Toat\xc4\x83 experien\xc8\x9ba \xc8\x99i istoria fiec\xc4\x83reia dintre ele sunt acum \xc3\xaenglobate \xc3\xaen familia produselor Alexandrion._NEWLINE_Anul 2006 este plin de savoare. Savoarea vinarsului Br\xc3\xa2ncoveanu, care dup\xc4\x83 ani de maturare, a fost degustat\xc4\x83 pentru prima dat\xc4\x83 \xc3\xaen cadrului unui eveniment grandios de lansare la Opera Rom\xc3\xa2n\xc4\x83. \xc3\x8en urm\xc4\x83torii cinci ani deja, vinarsul Br\xc3\xa2ncoveanu devine cel mai apreciat produs din Rom\xc3\xa2nia, din categoria lui.\n_START_SECTION_\nExtinderea global\xc4\x83 (2009 - prezent)\n_START_PARAGRAPH_\nIntrarea Rom\xc3\xa2niei \xc3\xaen Uniunea European\xc4\x83 deschide pia\xc8\x9ba de business \xc8\x99i pentru oamenii de afaceri rom\xc3\xa2ni. Alexandrion nu pierde timpul \xc8\x99i \xc3\xaencepe s\xc4\x83 dezvolte parteneriate cu marii produc\xc4\x83tori de b\xc4\x83uturi alcoolice din lume. Leg\xc4\x83turile astfel create fac ca produsele Alexandrion s\xc4\x83 ajung\xc4\x83 \xc3\xaen marile pie\xc8\x9be ale lumii, iar cele ale partenerilor intr\xc4\x83 pe pia\xc8\x9ba din Rom\xc3\xa2nia. Tot acum este \xc8\x99i momentul \xc3\xaen care partenerii greci se retrag definitiv din afacerea Alexandrion._NEWLINE_2017 este un an definitoriu pentru Alexandrion, fiind anul form\xc4\x83rii grupului, Alexandrion Group. Pe l\xc3\xa2ng\xc4\x83 distileriile \xc8\x99i firma din Rom\xc3\xa2nia, \xc3\xaen luna iunie, este deschis biroul de opera\xc8\x9biuni globale din Cipru. Tot acum \xc3\xaencep \xc8\x99i primele opera\xc8\x9biuni \xc3\xaen Brazilia. Este momentul \xc3\xaen care \xc3\xaencepe cu adev\xc4\x83rat expansiunea global\xc4\x83 cu o structur\xc4\x83 mult mai puternic\xc4\x83, av\xc3\xa2nd baza solid\xc4\x83 construit\xc4\x83 pe parcursul anilor, o strategie interna\xc8\x9bional\xc4\x83 nou dezvoltat\xc4\x83 \xc8\x99i planuri de extindere global\xc4\x83 bine conturate._NEWLINE_Grupul Alexandrion se dezvolt\xc4\x83 continuu \xc8\x99i devine un \xe2\x80\x9cjuc\xc4\x83tor\xe2\x80\x9d global, iar, pentru a ajuta la navigarea \xc3\xaen aceast\xc4\x83 c\xc4\x83l\xc4\x83torie de expansiune, introduce o nou\xc4\x83 structur\xc4\x83 de tip corpora\xc8\x9bie \xc3\xaen iunie 2018 \xc8\x99i face o serie de investi\xc8\x9bii \xc3\xaen sectoare diverse: materiale de construc\xc8\x9bii, imobiliare, turism \xc8\x99i agricultur\xc4\x83. Hotel New Montana din Sinaia \xc8\x99i Sidera Quartz sunt dou\xc4\x83 dintre companiile recent afiliate grupului._NEWLINE_Un factor decisiv pentru schimb\xc4\x83rile interne a fost \xc8\x99i achizi\xc8\x9bia Halewood Wines & Spirits Rom\xc3\xa2nia care a adus \xc8\x99ase noi companii din domeniul produc\xc8\x9biei de vin, 200 de angaja\xc8\x9bi noi \xc8\x99i 200 de hectare de vi\xc8\x9b\xc4\x83 de vie care produc circa 5 milioane de litri de vin anual. \xc3\x8enc\xc4\x83 din 2017, Nawaf Salameh a anun\xc8\x9bat inten\xc8\x9bia de a se extinde pe pia\xc8\x9ba american\xc4\x83, proiectul concretiz\xc3\xa2ndu-se \xc3\xaen vara lui 2018 c\xc3\xa2nd grupul Alexandrion a primit avizul din partea autorit\xc4\x83\xc8\x9bilor americane pentru a construi prima distilerie din SUA, \xc3\xaen ora\xc8\x99ul Carmel din statul New York, cu o investi\xc8\x9bie ini\xc8\x9bial\xc4\x83 de 100 de milioane de dolari. Dup\xc4\x83 finalizarea construc\xc8\x9biei, \xc3\xaen anul 2020, noua distilerie va produce b\xc4\x83uturi spirtoase premium, adaptate pie\xc8\x9bei din S.U.A., cum ar fi whisky, bourbon, gin, brandy \xc8\x99i vodc\xc4\x83. Aceste produse vor fi distribuite \xc3\xaen S.U.A., dar vor fi exportate \xc8\x99i \xc3\xaen cele 50 de \xc8\x9b\xc4\x83ri \xc3\xaen care grupul distribuie \xc3\xaen prezent portofoliul existent._NEWLINE_\xc3\x8en acest moment, Alexandrion Group de\xc8\x9bine birouri \xc8\x99i filiale \xc3\xaen Rom\xc3\xa2nia, Cipru, SUA \xc8\x99i Brazilia.\n_START_SECTION_\nMentoring Generations by Br\xc3\xa2ncoveanu\n_START_PARAGRAPH_\nUrm\xc4\x83torul pas pentru Alexandrion Group \xc3\xaen extinderea global\xc4\x83 a fost acela de a se implica nu doar pe pia\xc8\x9ba de retail interna\xc8\x9bional\xc4\x83, dar \xc8\x99i \xc3\xaen comunitatea din diaspora pentru a crea o conexiune \xc3\xaentre oferta din portofoliu, valorile promovate \xc8\x99i clien\xc8\x9bii interna\xc8\x9bionali. Ideea Mentoring Generations by Br\xc3\xa2ncoveanu a pornit de la Global Brand Ambasador Vinars Br\xc3\xa2ncoveanu, Marinela V. Ardelean, care reprezint\xc4\x83 brandul la nivel global prin expertiza ei \xc3\xaen industria b\xc4\x83uturilor alcoolice.\xc2\xa0 Mentoring Generations by Br\xc3\xa2ncoveanu este un club premium, destinat exclusiv membrilor, bazat pe puterea rela\xc8\x9biilor personale, \xc3\xaemp\xc4\x83rt\xc4\x83\xc8\x99irea cuno\xc8\x99tin\xc8\x9belor, dorin\xc8\x9ba de perfec\xc8\x9bionare, curajul de a spune o poveste de via\xc8\x9b\xc4\x83, conectarea la experien\xc8\x9bele altora \xc8\x99i nu \xc3\xaen ultimul r\xc3\xa2nd dorin\xc8\x9ba de a \xc3\xaenv\xc4\x83\xc8\x9ba s\xc4\x83 devii cea mai bun\xc4\x83 versiune a ta, de la cei mai buni. Mentoring Generations by Br\xc3\xa2ncoveanu \xc3\xae\xc8\x99i propune formarea unei comunit\xc4\x83\xc8\x9bi selecte a femeilor de pretutindeni, o comunitate care nu \xc3\xaei exclude pe b\xc4\x83rba\xc8\x9bi \xc8\x99i care va reprezenta o surs\xc4\x83 de inspira\xc8\x9bie \xc8\x99i o platform\xc4\x83 dinamic\xc4\x83 de mentoring, networking \xc8\x99i learning.\n_START_SECTION_\nSingle Malt Society\n_START_PARAGRAPH_\nPentru pia\xc8\x9ba din Romania, Nawaf Salameh \xc8\x99i-a asumat rolul de a sprijini educarea consumatorului pentru ca acesta s\xc4\x83 cunoasc\xc4\x83 \xc8\x99i s\xc4\x83 \xc3\xaen\xc8\x9beleag\xc4\x83 mai bine savoarea consumului \xc2\xa0de \xc2\xa0whisky._NEWLINE_Misiunea Single Malt Society este aceea de a-i aduce laolalt\xc4\x83, at\xc3\xa2t pe pasiona\xc8\x9bii de single malt, c\xc3\xa2t \xc8\x99i pe cei care abia descoper\xc4\x83 aroma deosebit\xc4\x83 a acestei b\xc4\x83uturi. Single Malt Society va deveni cea mai mare comunitate din Rom\xc3\xa2nia dedicat\xc4\x83 single malt-ului, comunitate \xc3\xaen care membrii au acces la informa\xc8\x9bii constant actualizate despre acest tip de whisky \xc8\x99i experien\xc8\x9be premium._NEWLINE_Single Malt Society are la baz\xc4\x83 un know-how de peste 20 de ani \xc3\xaen domeniu. Fondatorul s\xc4\x83u, Nawaf Salameh, este singurul reprezentant din estul Europei care a fost investit cu titulatura de Keeper of the Quaich \xc3\xaen 2016, pentru contribu\xc8\x9biile aduse \xc3\xaen promovarea whisky-ului pe plan local. Prin recunoa\xc8\x99terea oferit\xc4\x83, Single Malt Society \xc3\xaemprumut\xc4\x83 din valorile acestei organiza\xc8\x9bii sco\xc8\x9biene at\xc3\xa2t de distinse \xc8\x99i la care foarte pu\xc8\x9bini oameni din \xc3\xaentreaga lume au acces, pun\xc3\xa2nd accent pe calitate, pasiune \xc8\x99i rafinament.\n_START_SECTION_\nFunda\xc8\x9bia Alexandrion - CSR\n_START_PARAGRAPH_\nFunda\xc8\x9bia Alexandrion a fost \xc3\xaenfiin\xc8\x9bat\xc4\x83 ca urmare a numeroaselor activit\xc4\x83\xc8\x9bi umanitare desf\xc4\x83\xc8\x99urate de firmele din cadrul Alexandrion Group \xc3\xaen ultimii 20 de ani. Astfel, proiectele de responsabilitate social\xc4\x83 ale grupului au fost preluate \xc8\x99i au \xc3\xaenceput s\xc4\x83 fie desf\xc4\x83\xc8\x99urate sub umbrela acesteia.\n_START_SECTION_\nPremiile Constantin Br\xc3\xa2ncoveanu \xc8\x99i Matei Br\xc3\xa2ncoveanu\n_START_PARAGRAPH_\nCele mai importante demersuri ale Funda\xc8\x9biei sunt legate de sfera cultural\xc4\x83 \xe2\x80\x93 Gala Premiilor Constantin Br\xc3\xa2ncoveanu, ajuns\xc4\x83 \xc3\xaen 2018 la cea de-a cincea edi\xc8\x9bie, \xc8\x99i Gala Premiilor Matei Br\xc3\xa2ncoveanu, ajuns\xc4\x83 deja la a patra edi\xc8\x9bie._NEWLINE_Funda\xc8\x9bia Alexandrion a organizat prima edi\xc8\x9bie a Premiilor Constantin Br\xc3\xa2ncoveanu \xc3\xaen 2014, \xc3\xaen cinstea valorilor culturii rom\xc3\xa2ne \xc8\x99i a personalit\xc4\x83\xc8\x9bilor care au parcurs o carier\xc4\x83 unanim recunoscut\xc4\x83. Personalit\xc4\x83\xc8\x9bile premiate fac parte din toate domeniile culturii, artei \xc8\x99i \xc8\x99tiin\xc8\x9bei \xe2\x80\x93 fie c\xc4\x83 vorbim de literatur\xc4\x83, istorie, muzic\xc4\x83, teatru sau film, \xc8\x99tiin\xc8\x9be sociale sau arhitectur\xc4\x83, medicin\xc4\x83 sau economie. Pre\xc8\x99edinte al juriului este distinsul academician, profesor Dan Berindei, care a prezidat edi\xc8\x9biile din 2014, 2015, 2016, 2017 \xc8\x99i 2018. Trofeul oferit la Gala Premiilor Constantin Br\xc3\xa2ncoveanu este o sculptur\xc4\x83 de bronz original\xc4\x83 (semnat\xc4\x83 ini\xc8\x9bial de Ioan Bolborea, iar din 2018 de Marian Cazacu dup\xc4\x83 organizarea unui concurs pentru un nou trofeu), precum \xc8\x99i posibilitatea ca Funda\xc8\x9bia s\xc4\x83 sponsorizeze un proiect al c\xc3\xa2\xc8\x99tig\xc4\x83torului, odat\xc4\x83 \xc3\xaentrunit\xc4\x83 sus\xc8\x9binerea Consiliului Director al Funda\xc8\x9biei Alexandrion. Premiile Constantin Br\xc3\xa2ncoveanu sunt menite s\xc4\x83 promoveze valorile \xc8\x99i viziunea unui mare domnitor care a men\xc8\x9binut pacea \xc3\xaen \xc8\x9bar\xc4\x83 timp de 25 de ani \xc8\x99i care a fost un mare sus\xc8\x9bin\xc4\x83tor al artei, \xc8\x99tiin\xc8\x9bei \xc8\x99i culturii. Funda\xc8\x9bia contribuie la ini\xc8\x9biative de refacere a unor l\xc4\x83ca\xc8\x99e de cult, de lansare de c\xc4\x83r\xc8\x9bi, de scriere de piese de teatru \xc8\x99i chiar de organizare a unor tabere de crea\xc8\x9bie._NEWLINE_Din toamna lui 2017, Gala Premiilor Constantin Br\xc3\xa2ncoveanu \xc3\xaencepe s\xc4\x83 se extind\xc4\x83. Ceremonii similare celei organizate \xc2\xa0\xc3\xaen Rom\xc3\xa2nia au loc \xc8\x99i \xc3\xaen diaspora. Astfel, Funda\xc8\x9bia Alexandrion g\xc4\x83zduie\xc8\x99te evenimente asem\xc4\x83n\xc4\x83toare \xc3\xaen Londra (2017) \xc8\x99i \xc3\xaen Munchen (2018).\xc2\xa0 _NEWLINE_Ini\xc8\x9biativa de extindere global\xc4\x83 a grupului se reflect\xc4\x83 \xc8\x99i \xc3\xaen Funda\xc8\x9bia Alexandrion care \xc8\x9binte\xc8\x99te evolu\xc8\x9bia acestor Premii la nivel mondial. Astfel,\xc2\xa0 \xc3\xaen data de 27 noiembrie organizeaz\xc4\x83, la New York Public Library, \xc3\xaen SUA un eveniment de anvergur\xc4\x83 intitulat \xe2\x80\x9c Gala Constantin Br\xc3\xa2ncoveanu Interna\xc8\x9bional\xe2\x80\x9d. Distinc\xc8\x9biile sunt oferite personalit\xc4\x83\xc8\x9bilor culturale \xc8\x99i \xc8\x99tiin\xc8\x9bifice din \xc3\xaentreaga lume \xc8\x99i vor fi organizate an de an cu din dorin\xc8\x9ba de le transforma \xc3\xaen timp \xc3\xaentr-o\xc2\xa0 tradi\xc8\x9bie la nivel global. _NEWLINE_Dup\xc4\x83 succesul Premiilor Constantin Br\xc3\xa2ncoveanu oferite de Funda\xc8\x9bia Alexandrion \xc3\xaen Rom\xc3\xa2nia au fost voci care au \xc3\xaentrebat: \xe2\x80\x9c\xc8\x98i pentru tinerii valoro\xc8\x99i din art\xc4\x83 \xc8\x99i cultur\xc4\x83 c\xc3\xa2nd ve\xc8\x9bi face ceva similar?\xe2\x80\x9d Astfel c\xc4\x83 urmarea fireasc\xc4\x83 pentru Funda\xc8\x9bia Alexandrion \xc8\x99i pentru pre\xc8\x99edintele acesteia, Nawaf Salameh, a fost dezvoltarea unui proiect \xc8\x99i pentru cei care sunt la \xc3\xaenceput de carier\xc4\x83, dar care dau dovad\xc4\x83 de mult\xc4\x83 pasiune \xc8\x99i implicare \xc3\xaen ceea ce fac, contribuind astfel la dezvoltarea \xc8\x99i \xc3\xaembun\xc4\x83t\xc4\x83\xc8\x9birea domeniilor \xc3\xaen care \xc8\x99i-au asumat s\xc4\x83 profeseze. Astfel, au luat na\xc8\x99tere \xc3\xaen 2015 Premiile Matei Br\xc3\xa2ncoveanu, botezate dup\xc4\x83 mezinul voievodului martir, t\xc3\xa2n\xc4\x83r care s-a sacrificat al\xc4\x83turi de tat\xc4\x83l s\xc4\x83u pentru \xc8\x9bar\xc4\x83 \xc8\x99i credin\xc8\x9b\xc4\x83.\n_START_SECTION_\nTrofeele Alexandrion\n_START_PARAGRAPH_\nSportul a fost, este \xc8\x99i va fi mereu o prioritate pentru Funda\xc8\x9bia Alexandrion \xc8\x99i pentru pre\xc8\x99edintele ei, Nawaf Salameh. Pentru cei mai buni sportivi rom\xc3\xa2ni \xc8\x99i pentru performan\xc8\x9bele lor din fiecare an, Funda\xc8\x9bia Alexandrion ofer\xc4\x83 Trofeele Alexandrion. Evenimentul anual este dedicat sportivilor care, prin reu\xc8\x99itele lor, au devenit m\xc3\xa2ndria tuturor rom\xc3\xa2nilor \xc8\x99i au f\xc4\x83cut cunoscut\xc4\x83 Rom\xc3\xa2nia pe harta lumii._NEWLINE_De-a lungul timpului, Funda\xc8\x9bia Alexandrion \xc8\x99i-a pus amprenta \xc8\x99i \xc3\xaen sus\xc8\x9binerea performan\xc8\x9belor sportului rom\xc3\xa2nesc. Trofeele Alexandrion, care onoreaz\xc4\x83 performan\xc8\x9ba interna\xc8\x9bional\xc4\x83 a sportivilor rom\xc3\xa2ni, au \xc3\xaen 2018 cea de-a treia edi\xc8\x9bie. Funda\xc8\x9bia a fost al\xc4\x83turi de Comitetul Olimpic \xc8\x99i Sportiv Rom\xc3\xa2n la Olimpiadele din 2004 de la Atena, din 2008 de la Beijing \xc8\x99i din 2012 de la Londra. Sprijinul acordat s-a concretizat \xc3\xaen crearea unor condi\xc8\x9bii de preg\xc4\x83tire de \xc3\xaenalt nivel care s\xc4\x83 le permit\xc4\x83 tinerilor sportivi ob\xc8\x9binerea unor rezultate c\xc3\xa2t mai bune. Totodat\xc4\x83 a fost promovat un stil de via\xc8\x9b\xc4\x83 s\xc4\x83n\xc4\x83tos, \xc3\xaen care sportul ocup\xc4\x83 un loc important.\n_START_SECTION_\nDezbaterile de la Sinaia\n_START_PARAGRAPH_\nUn alt proiect al Funda\xc8\x9biei este cel al Dezbaterilor de la Sinaia. Scopul sistemului de dezbateri organizat la Sinaia de c\xc4\x83tre Funda\xc8\x9bia Alexandrion este s\xc4\x83 asigure cadrul optim pentru dezbaterea pe podium a temelor de importan\xc8\x9b\xc4\x83 crucial\xc4\x83 de pe agenda actualit\xc4\x83\xc8\x9bii, cu participarea unor speciali\xc8\x99ti de v\xc3\xa2rf \xc3\xaen tema pus\xc4\x83 \xc3\xaen discu\xc8\x9bie. Se d\xc4\x83 expresie diversit\xc4\x83\xc8\x9bii de abord\xc4\x83ri din via\xc8\x9ba real\xc4\x83 \xc8\x99i se \xc3\xaencurajeaz\xc4\x83 c\xc4\x83utarea cooperativ\xc4\x83 a solu\xc8\x9biilor \xc3\xaen interes public. Prima edi\xc8\x9bie a Dezbaterilor de la Sinaia a avut loc \xc3\xaen martie 2018, cu tema \xe2\x80\x9eStatul de drept. Premise, condi\xc8\x9bii, func\xc8\x9bionare\xe2\x80\x9d. Lucr\xc4\x83rile primei edi\xc8\x9bii au fost tip\xc4\x83rite sub acest titlu de c\xc4\x83tre Editura Meteor (Bucure\xc8\x99ti) \xc8\x99i sunt accesibile publicului interesat. Cea de- a doua edi\xc8\x9bie\xc2\xa0 s-a desf\xc4\x83\xc8\x99urat\xc2\xa0 \xc3\xaen octombrie 2018, la Hotelul New Montana din Sinaia cu tema \xe2\x80\x9eEconomia Estului. Postausteritatea \xc8\x99i perspectivele\xe2\x80\x9d. La edi\xc8\x9bia a 2-a a Dezbaterilor de la Sinaia au fost invita\xc8\x9bi economi\xc8\x99ti \xc8\x99i deciden\xc8\x9bi economici de larg\xc4\x83 notorietate din Rom\xc3\xa2nia \xc8\x99i din alte \xc8\x9b\xc4\x83ri ale Uniunii Europene, precum \xc8\x99i din afara Europei, personalit\xc4\x83\xc8\x9bi de succes, actuali \xc8\x99i fo\xc8\x99ti mini\xc8\x99trii ai economiei, directori, manageri de firme \xc8\x99i b\xc4\x83nci, profesori universitari, lideri ai sindicatelor, edituri \xc8\x99i publica\xc8\x9bii de specialitate. Pentru a educa comunitatea aceste reuniuni sunt deschise publicului larg.\n_START_SECTION_\nVia\xc8\x9ba privat\xc4\x83\n_START_PARAGRAPH_\nComunitatea cre\xc8\x99tin\xc4\x83 din Marmarita, agregat\xc4\x83 cu mult timp \xc3\xaenainte de constituirea primelor nuclee de adep\xc8\x9bi ai islamului din arealul montan c\xc4\x83ruia \xc3\xaei apar\xc8\x9bine a\xc8\x99ezarea, a fost \xc3\xaentemeiat\xc4\x83 de cinci familii ai c\xc4\x83ror urma\xc8\x99i, peste genera\xc8\x9bii, pot fi \xc3\xaenc\xc4\x83 g\xc4\x83si\xc8\x9bi \xc3\xaen zona Homs sau \xc3\xaen diverse localit\xc4\x83\xc8\x9bi \xc3\xaenvecinate. Familia Salameh este una dintre ele. Mtanios Salameh, tat\xc4\x83l lui Nawaf Salameh, de profesie farmacist, \xc8\x99i-a desf\xc4\x83\xc8\x99urat activitatea spre binele locuitorilor pa\xc8\x99nici ai Marmaritei peste 55 de ani. Reda Salameh, mama lui Nawaf Salameh, a decedat \xc3\xaen 2013. Reda \xc8\x99i Mtanios Salameh au avut cinci copii. Nawaf Salameh este c\xc4\x83s\xc4\x83torit \xc8\x99i are trei copii.'